Mina Loy
Arabat droukveskañ gant an aktourez stadunanat Myrna Loy.
Mina Loy, bet ganet Mina Gertrude Lowy (27 a viz Kerzu 1882 e Londrez – 25 a viz Gwengolo 1966 en Aspen) a oa un arzourez, barzhez, skrivagnerez, dazontouriez, aktorez ha skrivagnerez pezhioù-c'hoari saoz goudemodern. Priziet e voe he barzhonegoù gant T. S. Eliot, Ezra Pound, William Carlos Williams, Basil Bunting, Gertrude Stein, Francis Picabia hag ivez Yvor Winters.

Penn-kentañ he buhez
Mina Loy a voe ganet e Londrez. Saoz e oa he mamm, Julia Bryan, ha hungarat e oa he zad, Sigmund Löwry. Goude bezañ bet skoliatatet e Londrez ez eas kuit Loy da vMünchen d'he 17 vloaz. Eno e studias al livouriezh e-pad daou vloaz. Goude-se e tistroas da Londrez ma kendalc'has da studiañ al livañ. E-touez he c'helennerien e oa Augustus John. E-pad ma studie e lennas oberennoù Nietzsche, Bergson ha re Freud. Mont a reas da Bariz gant Stephen Haweis hag asambles e studijont en Akademiezh Colarossi. Dimeziñ a rejont e 1903. Loy a implijas hec'h anv nevez evit ar wech kentañ e 1904, pa ziskouezas c'hwech dourlivadur da-geñver ar Salon d'Automne e Pariz. E 1904 ivez e c'hanas o bugel kentañ, Oda e anv, a varvas bloaz goude.

Loy a zarempredas ar gumuniezeh arzourien a oa tro-dro da Gertrude ha Leo Stein, ma kejas gant kalz arzouien rakward evel Guillaume Apollinaire, Pablo Picasso hag Henri Rousseau. E-pad an tri bloavezh a gasas e Pariz e krogas ivez gant un darempred mignoniezh gant Gertrude Stein ha Djuna Barnes hag a badas o buhez-pad.

E 1907 ez eas Loy ha Haweis da Firenze, ma kasjont o buhez pep hini diouzh e du. Daou vugel a voe ganet memestra : Joella e 1907 ha Giles e 1909. D'ar mare-se e kemeras perzh Loy el luskad dazontour hag e voe karedig Filippo Marinetti. En Italia e kejas ivez ouzh divroidi eus Manhattan evel ar c'hazetenner komunour John Reed hag ar skrivagner ha buruteller Carl Van Vechten. E penn-kentañ ar Brezel-bed kentañ e labouras en un ospital-arme.

Barzhonegoù ha labour
Barzhonegoù Loy a voe embannet e kelaouennoù evel Rogue, ha merzet e voe gant arzourien rakward New York. Goude bezañ tapet un tamm brud e lakaas embann ehc'h oberennoù e kelaouennoù brudetoc'h. E 1914 e voe embannet "Aphorisms on Futurism" e-barzh Camera Work. "Parturition" a voe embannet e-barzh Trend.

E miz Gouere 1915 e stagas Loy gant skrivañ "Songs to Joannes" "(titl orin "Love songs"). Un dastumad barzhonegoù rakward diwar-benn he dipit da-heul an darempred he doa bet gant an dazontour Giovanni Papini e Firenze. Lennerien gentañ "Songs to Joannes" a voe skoet gant an doare splann ma komze Loy eus ar c'hoant orgedus hag eus mont en-dro ar c'horfoù. Ouzhpenn da se e felle da Loy lakaat war wel beli ar bared war ar gevredigezh, hag ar poanioù a c'houzañve ar merc'hed da-heul. Sevel a rae ivez a-enep dreistelezh kelennadur ar bared e bed an arzoù.

Loy hag Arthur Cravan

Dipitet e oa Loy gant an tourc'heta a oa e-touez izili an dazontouriezh hag ar fed e tostaent ouzh ar faskouriezh. Aet e oa skuizh ivez gant Stephen Haweis, ha fellout a rae dezhi dispartiañ. Reiñ a reas he bugel d'ur vagerez hag ez eas da New York e 1916. Eno e krogas da c'hoari pezh gant The Provincetown Players. Ur perzh a-bouez he doe ivez er strollad arzourien savet tro-dro d'ar gelaouenn Others, ma oa ivez Man Ray, William Carlos Williams, Marcel Duchamp ha Marianne Moore. Er memes koulz e teuas da vezañ ezel eus ar Gristeniezh skiantel. Kejañ a reas ivez ouzh Arthur Cravan, hag a oa tec'het eus Europa evit chom hep kemer perzh er brezel. Mont a reas Cravan betek Mec'hiko, ma teuas Loy ivez pa voe peurrenket he disparti. Dimeziñ a rejont e Kêr-Vec'hiko hag eno e kasjont ur vuhez paour. Pa voe gouezet e oa dougerez Loy e tivizjont kuitaat Mec'hiko. Un nebeud mizioù goude e lestras Cravan da vont betek Buenos Aires war vourzh ul lestr-bale bihan. Ne dizhas biskoazh Arc'hantina. O merc'h a voe ganet d'ar 5 a viz Ebrel 1919.

Distro da Europa ha New York
Loy a zistroas da Firenze hag ec'h adkavas he bugel kentañ. Divizout a reas distreiñ da New York e 1920 peogwir e felle dezhi adkavout Cravan.Adstagañ a reas neuze gant ar skrivañ hag ar c'hoariva. Mignonez e voe da Erza Pound, Tristan Tzara ha Jane Heap. E 1923 e tistroas da bPariz ma voe sikouret gant Peggy Guggenheim ha ma krouas ur stal dizagniñ ha sevel togoù-kleuzeur hag oberennoù arzel diazezet war paper troc'het ha bleuñvioù livet. He levr kentañ, Lunar Baedecker e ditl a voe embannet er memes bloavezh.

Dibenn he buhez
E 1936 e tistroas Loy da New York ma vevas gant he merc'h hag he mignonez e Manhattan. Dilojañ a reas da vBowery, ma voe dedennet gant ar glaskerien-bara : sevel a reas barzhonegoù ha pegadurioù diwar o fenn. Broadet e voe amerikanez e 1946. Hec'h eil levr, Lunar Baedeker & Time Tables  e ditl, a voe embannet e 1958. Hec'h oberennoù a voe diskouezet e New York e 1951 hag er Bodley Gallery e 1959. E 1953 e tilojas da Aspen, Colorado. Eno edo he div verc'h Joella ha Fabienne o chom c'hoazh. Dimezet e oa Joella gant an arzour ha lizherennour Herbert Bayer. Kenderc'hel a reas da skrivañ ha da sevel pegadurioù betek he marv da 83 bloaz.
He romant Insel a voe embannet goude he marv.

Notennoù

Daveoù
Burke, Carolyn. Becoming Modern: The Life of Mina Loy. New York: Farrar, Straus and Giroux, 1996
Kouidis, Virginia. Mina Loy: American Modernist Poet. Baton Rouge: Louisiana State UP, 1980
Kuenzli, Rudolf. Dada (Themes and Movements). Phaidon Press, 2006
Loy, Mina. The Lost Lunar Baedeker. Selected and ed. Roger Conover.  1996
–––, and Julien Levy. Constructions, April 14-25, 1959. New York: Bodley Gallery, 1959.  OCLC 11251843
Shreiber, Maeera, and Keith Tuma, eds.  Mina Loy: Woman and Poet. National Poetry Foundation, 1998
Parisi, Joseph. 100 Essential Modern Poems by Women (The greatest poems written in English by women over the past 150 years, memorable masterpieces to read, reread, and enjoy). Chicago: Ivan R. Dee, 2008

Liammoù diavaez
Mina Loy war lec'hienn Modern American Poetry
Mina Loy war lec'hienn Modernism: American Salons (Case Western) – luc'hskeudennoù, oberennoù, roll he levrioù ha liammoù
Mina Loy war lec'hienn the Modernist Journals Project Mina Loy and Djuna Barnes ha Mina Loy: Drafts of "Nancy Cunard", Intimate Circles: American Women in the Arts'', Beinecke Rare Book and Manuscript Library, Yale University

Barzhezed Bro-Saoz
Arzourien Bro-Saoz
Ganedigezhioù 1882
Marvioù 1966
Skrivagnerezed saoznek
Meneger ar skrivagnerien